TARYBOS SPRENDIMAS
2007 m. sausio 30 d.
leidžiantis Estijai, Slovėnijai, Švedijai ir Jungtinei Karalystei taikyti specialią priemonę, nukrypstančią nuo Tarybos direktyvos 2006/112/EB dėl pridėtinės vertės mokesčio bendros sistemos 167 straipsnio
(2007/133/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
atsižvelgdama į Komisijos pasiūlymą,
kadangi:
(1)
Laikantis 1977 m. gegužės 17 d. Šeštosios Tarybos direktyvos 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (2) 27 straipsnio, Sprendimu 97/375/EB (3) Jungtinei Karalystei leidžiama, nukrypstant nuo minėtosios direktyvos 17 straipsnio 1 dalies ir kad būtų galima naudotis neprivaloma sistema, pagal kurią mokestis apskaičiuojamas remiantis sumokėtais ir gautais pinigais (pinigų apskaita), atidėti apmokestinamų asmenų, kurie apskaičiuoja pardavimo PVM už tiekiamas prekes ar teikiamas paslaugas, kai jie gauna mokėjimą iš pirkėjų, teisę į pirkimo (importo) PVM ataskaitą, remiantis minėtosios direktyvos 10 straipsnio 2 dalies trečio punkto antrąja įtrauka, iki tol, kol pirkimo (importo) PVM bus sumokėtas tiekėjui.
(2)
Laišku, kurį Komisijos Generalinis sekretoriatas užregistravo 2006 m. sausio 26 d., Jungtinė Karalystė paprašė trims metams pratęsti nukrypti leidžiančios nuostatos taikymą. Jungtinė Karalystė taip pat paprašė nuo 660 000 iki 1 350 000 svarų sterlingų padidinti apyvartos ribą, iki kurios galima taikyti supaprastintą pinigų apskaitos sistemą.
(3)
Laišku, kurį Komisijos Generalinis sekretoriatas užregistravo 2006 m. rugpjūčio 31 d., Estija paprašė leisti taikyti nuo Direktyvos 77/388/EEB 17 straipsnio 1 dalies nukrypti leidžiančią nuostatą, kad apmokestinamas asmuo galėtų atskaityti PVM tik tada, kai tiekėjui jau yra sumokėta. Šis atskaitos momento atidėjimas bus taikomas tik tada, kai taikoma supaprastinta pinigų apskaitos sistema, pagal kurią apmokestinamieji asmenys pardavimo PVM už tiekiamas prekes ar paslaugas apskaičiuoja, kai jau būna gavę mokėjimą iš savo pirkėjų, remiantis minėtosios direktyvos 10 straipsnio 2 dalies trečio punkto antrąja įtrauka. Estija paprašė, kad pinigų apskaitos sistemą būtų leista taikyti apmokestinamiems asmenims, kurie pagal Estijos įstatymus klasifikuojami kaip individualūs verslininkai.
(4)
Laišku, kurį Komisijos Generalinis sekretoriatas užregistravo 2006 m. birželio 27 d., Slovėnija paprašė leisti taikyti nuo Direktyvos 77/388/EEB 17 straipsnio 1 dalies nukrypti leidžiančią nuostatą, kad apmokestinamas asmuo galėtų atskaityti PVM tik tada, kai tiekėjui jau yra sumokėta. Šis atskaitos momento atidėjimas bus taikomas tik tada, kai taikoma supaprastinta pinigų apskaitos sistema, pagal kurią apmokestinamieji asmenys pardavimo PVM už tiekiamas prekes ar paslaugas apskaičiuoja, kai jau būna gavę mokėjimą iš savo pirkėjų, remiantis minėtosios direktyvos 10 straipsnio 2 dalies trečio punkto antrąja įtrauka. Slovėnija paprašė nustatyti 208 646 EUR dydžio apyvartos ribą, iki kurios galima taikyti pinigų apskaitos sistemą.
(5)
Laišku, kurį Komisijos Generalinis sekretoriatas užregistravo 2006 m. balandžio 6 d., Švedija paprašė leisti taikyti nuo Direktyvos 77/388/EEB 17 straipsnio 1 dalies nukrypti leidžiančią nuostatą, kad apmokestinamas asmuo galėtų atskaityti PVM tik tada, kai tiekėjui jau yra sumokėta. Šis atskaitos momento atidėjimas bus taikomas tada, kai taikoma supaprastinta pinigų apskaitos sistema, pagal kurią apmokestinamieji asmenys pardavimo PVM už tiekiamas prekes ar paslaugas apskaičiuoja, kai jau būna gavę mokėjimą iš savo pirkėjų, remiantis minėtosios direktyvos 10 straipsnio 2 dalies trečio punkto antrąja įtrauka,. Švedija paprašė nustatyti 3 000 000 kronų dydžio apyvartos ribą, iki kurios galima taikyti pinigų apskaitos sistemą.
(6)
Vadovaudamasi Direktyvos 77/388/EEB 27 straipsnio 2 dalimi, 2006 m. spalio 6 d. laišku Komisija informavo kitas valstybes nares apie Estijos pateiktą prašymą, 2006 m. spalio 6 d. laišku - apie Slovėnijos pateiktą prašymą, 2006 m. spalio 4 d. laišku - apie Švedijos pateiktą prašymą ir 2006 m. spalio 6 d. laišku - apie Jungtinės Karalystės pateiktą prašymą. 2006 m. spalio 6 d. laišku Komisija pranešė Švedijai, o 2006 m. spalio 9 d. laiškais - Estijai, Slovėnijai ir Jungtinei Karalystei, kad turi visą informaciją, kuri, Komisijos nuomone, yra būtina jų prašymams įvertinti.
(7)
Direktyva 2006/112/EB Direktyvą 77/388/EEB išdėstė nauja redakcija ir ją panaikino. Nuorodos į ankstesnę direktyvą laikomos nuorodomis į vėlesnę direktyvą.
(8)
Pinigų apskaitos sistema yra paprastinimo priemonė, taikoma mažosioms ir vidutinėms įmonėms. Ribos, iki kurios galima taikyti supaprastintą sistemą, padidinimas Jungtinėje Karalystėje sudarytų galimybę didesniam įmonių skaičiui taikyti šią sistemą. Padidinus apyvartos ribą, sistemą taikyti galėtų papildomi 57 000 įmonių. Estijos prašoma nukrypti leidžiančia nuostata 5 700 įmonių būtų sudaryta galimybė taikyti pinigų apskaitos sistemą. 62 000 Slovėnijos įmonių galės nuspręsti taikyti pinigų apskaitos sistemą. Švedijoje sistemą galės taikyti 630 000 įmonių.
(9)
Estijos, Slovėnijos, Švedijos ir Jungtinės Karalystės prašymai leisti taikyti nukrypti leidžiančią nuostatą gali būti priimti atsižvelgiant į reikalavimus atitinkančių įmonių, kurios gali nuspręsti taikyti šią supaprastintą sistemą, dalį ir į ribotą jos galiojimo trukmę.
(10)
Kadangi apmokestinamieji asmenys, kurie jau kreipėsi dėl neprivalomos sistemos taikymo turėtų galėti ją naudotis be pertraukimo, Jungtinei Karalystei suteiktas leidimas turėtų būti taikomas nuo Direktyvos 97/375/EB galiojimo pasibaigimo dienos. Taip pat, kadangi tai padėtų didesniam skaičiui apmokestinamųjų asmenų taikyti sistemą nuo jų apskaitos metų pradžios, suinteresuotoms valstybėms narėms turėtų būti leidžiama naudotis neprivalomomis sistemomis nuo 2007 m. sausio 1 d.
(11)
Aptariama nukrypti leidžianti nuostata nedaro įtakos bendrai valstybių narių mokesčių pajamų sumai, surenkamai galutinio vartojimo etape, todėl ji nedaro neigiamos įtakos iš PVM gaunamiems nuosaviems Europos Bendrijų ištekliams.
(12)
Atsižvelgiant į dalyko skubumą bei siekiant išvengti teisės spragos būtina taikyti išimtį šešių savaičių laikotarpiui, nurodytam Protokolo dėl nacionalinių parlamentų vaidmens Europos Sąjungoje, pridėto prie Europos Sąjungos sutarties ir Europos Bendrijų steigimo sutarčių, I dalies 3 punkte,
PRIĖMĖ ŠĮ SPRENDIMĄ:
1 straipsnis
Nukrypstant nuo Tarybos direktyvos 2006/112/EB 167 straipsnio, Estijai, Slovėnijai, Švedijai ir Jungtinei Karalystei leidžiama atidėti apmokestinamų asmenų pirkimo (importo) mokesčio atskaitos teisę kaip nustatyta antroje pastraipoje iki tol, kol pirkimo (importo) mokestis bus sumokėtas jų tiekėjams.
Šie apmokestinami asmenys turi taikyti sistemą, pagal kurią jie apskaičiuoja prekių ar paslaugų pardavimo PVM, kai būna gavę mokėjimus iš pirkėjų. Jų metinė apyvarta Slovėnijoje negali būti didesnė kaip 208 646 EUR, Švedijoje - 3 000 000 kronų ir Jungtinėje Karalystėje - 1 350 000 svarų sterlingų arba, Estijos atveju, jie turi būti registruoti kaip individualūs verslininkai.
2 straipsnis
Sprendimas 97/375/EB panaikinamas.
3 straipsnis
Šis sprendimas taikomas nuo 2007 m. sausio 1 d. iki 2009 m. gruodžio 31 d.
4 straipsnis
Šis sprendimas skirtas Estijos Respublikai, Slovėnijos Respublikai, Švedijos Karalystei ir Jungtinei Didžiosios Britanijos ir Šiaurės Airijos Karalystei.
Priimta Briuselyje, 2007 m. sausio 30 d.